《满江红 其一 建安戏用林碧山韵》
宋代·刘将孙

正好花时，忽办得、匆匆来去。道一往无情，却又别颦愁妩。

四海云鬟高样髻，长思红袖□分路。怪近来、不怨客毡寒，婵娟误。

黄花约，终难据。曾未肯，清园住。只昼思夜梦，浅斟低诉。

莲子擘开谁在薏，徐娘一笑来何暮。又争知、寂寞白头吟，寒机素。

作者简介：刘将孙（1257—？）字尚友，庐陵（今江西吉安）人，刘辰翁之子。尝为延平教官、临江书院山长。事迹见《新元史。刘辰翁传》。有《养吾斋集》四十卷，久佚。《四库总目提要》云：“将孙以文名于宋末，濡染家学，颇习父风，故当时有小须之目。”《彊村丛书》辑有《养吾斋诗馀》一卷。